KIRJALLINEN KYSYMYS P-1800/00 esittäjä(t): Marit Paulsen (ELDR) komissiolle. Elävien eläinten vientikuljetukset.



Virallinen lehti nro 081 E , 13/03/2001 s. 0095 - 0096



KIRJALLINEN KYSYMYS P-1800/00 esittäjä(t): Marit Paulsen (ELDR) komissiolle (31. toukokuuta 2000) Aihe: Elävien eläinten vientikuljetukset Neuvoston asetuksessa (EY) N:o 1254/1999(1), joka tuli voimaan 1. tammikuuta 2000 säädetään, että eläviä eläimiä koskevien vientitukien maksaminen edellyttää eläinten hyvinvointia ja erityisesti eläinten suojelua kuljetuksen aikana koskevassa yhteisön lainsäädännössä vahvistettujen säännösten noudattamista (33 artiklan 9 kohta). Neuvoston direktiivistä 91/628/ETY(2) (muutettuna neuvoston direktiivillä 95/29/EY(3)), seuraa muun muassa, että jäsenvaltioiden on huolehdittava siitä, että kukaan kuljettaja ei kuljeta eikä anna kuljetettavaksi eläintä siten, että eläin voi vahingoittua tai sille voi aiheutua tarpeetonta kärsimystä, että eläimiä ei saa sitoa kiinni sarvista tai nenärenkaasta ja että eläimiä ei saa kuljetusten yhteydessä nostaa sarvista, jaloista, hännästä tai nahasta. Näistä säännöksistä huolimatta, eurooppalaiset TV-kanavat ovat jälleen kerran paljastaneet tällaisen laittoman menettelyn, jolloin eläimet joutuvat käsittämättömän julman, ala-arvoisen ja täysin kohtuuttoman käsittelyn kohteeksi. Näin ei saa jatkua. Mitä komissio aikoo tehdä valvoakseen ja varmistaakseen neuvoston asetuksessa (EY) N:o 1254/1999 tarkoitettujen eläinsuojelumääräysten noudattamista? Kuinka monta vientitukea on jätetty myöntämättä edellä mainittujen määräysten rikkomisen vuoksi? (1) EYVL L 160, 26.6.1999, s. 21. (2) EYVL L 340, 11.12.1991, s. 17. (3) EYVL L 148, 30.6.1995, s. 52. Franz Fischlerin komission puolesta antama vastaus (14. heinäkuuta 2000) Eläinten huono kohtelu kuljetusten aikana on vastoin eläinten suojelemisesta kuljetuksen aikana ja direktiivien 91/425/ETY ja 91/496/ETY muuttamisesta 19 päivänä marraskuuta 1991 annettua neuvoston direktiiviä 91/628/ETY. Huonoa kohtelua voi esiintyä sekä yhteisön sisäisissä kuljetuksissa että kuljetuksissa, joissa eläimiä tuodaan yhteisön ulkopuolisista maista tai viedään niihin. Jos käy ilmi, että kuljetuksissa on rikottu eläinten suojelemista kuljetuksen aikana annettuja sääntöjä, nautaeläinten vientitukea koskevissa yhteisön asetuksissa säädetään (naudanliha-alan yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1254/1999 33 artiklan 9 kohta ja komission asetuksen (EY) N:o 615/98 1 artikla), ettei vientitukea voida myöntää tällaisissä tapauksissa. 18 päivänä maaliskuuta 1998 annetussa komission asetuksessa (EY) N:o 615/98 vahvistetaan vientitukijärjestelmän soveltamista koskevia erityisiä yksityiskohtaisia sääntöjä elävien nautaeläinten hyvinvoinnin osalta kuljetuksen aikana(1). Mainitun asetuksen 2 ja 3 artiklassa säädetään yhteisön alueelta poistuttaessa tehtävistä järjestelmällisistä tarkastuksista sekä kolmansissa maissa eläinten purkamisen yhteydessä tehtävistä tarkastuksista. Vientitukea voi saada vain silloin, kun asetuksen säädöksiä noudatetaan. Komissiolla ei ole tietoa vientituista, jotka olisi jätetty myöntämättä tai peritty takaisin edellä mainittujen säännösten rikkomisen vuoksi. Se aikookin kääntyä jäsenvaltioiden puoleen selvittääkseen, kuinka paljon vientitukia on jätetty myöntämättä tai peritty takaisin eläinten suojelua kuljetuksen aikana koskevien uusien vaatimusten perusteella. Näistä vaatimuksista säädetään asetuksessa (EY) N:o 615/98, jota on sovellettu 1. syyskuuta 1998 lähtien. Kun asia on selvitetty, komissio ilmoittaa tutkimustuloksista parlamentin jäsenelle. (1) EYVL L 82, 19.3.1998.